Document ID: 31987R1209

*****
ΚΑΝΟΝΙΣΜΟΣ (ΕΟΚ) αριθ. 1209/87 ΤΗΣ ΕΠΙΤΡΟΠΗΣ
της 30ής Απριλίου 1987
για την εφαρμογή ιδιαίτερου μέτρου παρέμβασης στην Ισπανία και στη Γαλλία για τον αραβόσιτο στο τέλος της περιόδου εμπορίας 1986/87
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 8 παράγραφος 3,
Εκτιμώντας:
ότι ο κανονισμός (ΕΟΚ) αριθ. 1582/86 του Συμβουλίου της 23ης Μαΐου 1986 σχετικά με τα ιδιαίτερα μέτρα πυρεμβάσεως στον τομέα των σιτηρών (3) καθόρισε τους γενικούς κανόνες που πρέπει να εφαρμόζονται σ' αυτόν τον τομέα·
ότι η περίοδος παρέμβασης για τον αραβόσιτο λήγει στις 30 Απριλίου· ότι το όριο αυτό, λαμβανομένης κυρίως υπόψη της συμφωνίας που έχει συναφθεί με τις Ηνωμένες Πολιτείες για την εισαγωγή στην Ισπανία αραβοσίτου και σόργου με μειωμένη εισφορά, μπορεί να ωθήσει τους συναλλασσομένους να παραδώσουν σημαντικές ποσότητες αραβοσίτου στην παρέμβαση στο τέλος του μήνα Απριλίου στη Γαλλία και στην Ισπανία, ποσότητες για τις οποίες υπάρχουν πάντα ορισμένες δυνατότητες διάθεσης στην αγορά μετά από αυτή την ημερομηνία· ότι πρέπει να διορθωθεί αυτή η κατάσταση με το άνοιγμα στις ενδιαφερόμενες χώρες της δυνατότητας αγοράς αυτού του σιτηρού κατά τη διάρκεια του μηνός Ιουνίου 1987 για καθορισμένες ποσότητες·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης των Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με τις διατάξεις του άρθρου 2 του κανονισμού (ΕΟΚ) αριθ. 1582/86, ο ισπανικός οργανισμός παρέμβασης και ο γαλλικός οργανισμός παρέμβασης αγοράζουν, εντός των ορίων που καθορίζονται στην παράγραφο 2, τις ποσότητες αραβοσίτου που τους παραδίδονται μεταξύ της 15ης και της 30ής Ιουνίου 1987.
2. Οι ποσότητες αραβοσίτου που μπορεί να παραδοθούν στην παρέμβαση στο πλαίσιο του παρόντος κανονισμού περιορίζονται σε:
- 300 000 τόνους όσον αφορά την Ισπανία,
- 700 000 τόνους όσον αφορά τη Γαλλία,
Στην περίπτωση που οι ποσότητες που παραδίδονται υπερβαίνουν τη μέγιστη ποσότητα που προβλέπεται στο προηγούμενο εδάφιο, ο ενδιαφερόμενος οργανισμός παρέμβασης εφαρμόζει έναν συντελεστή μείωσης στις παραδοθείσες ποσότητες.
3. Η τιμή που καταβάλλεται είναι η τιμή παρέμβασης, προσαρμοζόμενη ενδεχομένως κατά τις προσαυξήσεις και μειώσεις, η οποία καθορίστηκε για την περίοδο 1986/87, αυξανόμενη κατά 9 μηνιαίες προσαυξήσεις και εκφραζόμενη σε εθνικό νόμισμα με τη βοήθεια ενός αντιπροσωπευτικού συντελεστή που εφαρμόζεται στις 30 Απριλίου 1987.
Η εισφορά συνυπευθυνότητας που εφαρμόζεται στις αγορές που προβλέπονται από τον παρόντα κανονισμό είναι αυτή που ισχύει στις 30 Απριλίου 1987, εκφραζόμενη σε εθνικό νόμισμα βάσει του γεωργικού συντελεστή μετατροπής που εφαρμόζεται κατά την ίδια ημερομηνία.
Η προθεσμία πληρωμής που εφαρμόζεται στις προαναφερόμενες πράξεις είναι αυτή που ισχύει στο ενδιαφερόμενο κράτος μέλος για τις πράξεις παρέμβασης που πραγματοποιήθηκαν τον μήνα Απρίλιο.
4. Η παράδοση των ποσοτήτων πρέπει να πραγματοποιηθεί στις 15 Αυγούστου 1987 το αργότερο.
5. Με την επιφύλαξη της παραγράφου 3, η αγορά πραγματοποιείται σύμφωνα με τις διατάξεις που καθορίζονται στον κανονισμό (ΕΟΚ) αριθ. 1581/86 του Συμβουλίου (4) και στους κανονισμούς της Επιτροπής (ΕΟΚ) αριθ. 1569/77 (5) και (ΕΟΚ) αριθ. 1570/77 (6).
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 1987.

Labels: 3
17
4
18